## Odluka Ustavnog suda Republike Hrvatske broj: U-IIIVs-3623/2008 od 26. studenoga 2008.

### NN 151/2008 (23.12.2008.), Odluka Ustavnog suda Republike Hrvatske broj: U-IIIVs-3623/2008 od 26. studenoga 2008.

USTAVNI SUD REPUBLIKE HRVATSKE

4138

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Aldo Radolović, predsjednik Vijeća, te suci Marko Babić, Mario Kos, Davor Krapac, Duška Šarin i Nevenka Šernhorst, članovi Vijeća, odlučujući o ustavnoj tužbi koju je podnijela Z. B. iz B., na sjednici održanoj 26. studenoga 2008. godine, jednoglasno je donio

ODLUKU

I. Ustavna tužba se usvaja.

II. Ukida se:

– rješenje Vrhovnog suda Republike Hrvatske broj: Kžzp-14/08-2 od 6. lipnja 2008. i

– rješenje Županijskog suda u Šibeniku broj: Kzp-1/08 od 25. ožujka 2008.

III. Predmet se vraća Županijskom sudu u Šibeniku na ponovno odlučivanje.

IV. Ova odluka objavit će se u »Narodnim novinama«.

Obrazloženje

1. Podnositeljica je, na temelju članka 62. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) i u roku iz članka 64. Ustavnog zakona, podnijela 4. kolovoza 2008. pravodobnu i dopuštenu ustavnu tužbu protiv rješenja Vrhovnog suda Republike Hrvatske broj: Kžzp-14/08-2 od 6. lipnja 2008.

2. Navedenim rješenjem Vrhovnog suda Republike Hrvatske odbijena je žalba podnositeljice izjavljena protiv rješenja Županijskog suda u Šibeniku broj: Kzp-1/08 od 25. ožujka 2008., kojim je odbijen kao neosnovan zahtjev podnositeljice za zaštitu prava na suđenje u razumnom roku, u kaznenom predmetu Općinskog suda u Šibeniku broj: K-204/04, protiv okrivljenika N. M. iz Š. zbog kaznenih djela iz članka 337. i dr. Kaznenog zakona (»Narodne novine« broj 110/97., 27/98., 50/00., 129/00., 51/01. i 105/04.).

3. Podnositeljica u bitnom smatra da su joj osporenim rješenjem Vrhovnog suda Republike Hrvatske povrijeđena ustavna prava iz članka 14. stavka 2., članka 19. stavka 2., članka 27., članka 29. stavka 1., članka 35., članka 48. stavka 1., članka 49., članka 62. i članka 89. stavka 4. Ustava, te ustavne odredbe iz članaka 3. i 117. stavka 3. Ustava Republike Hrvatske (»Narodne novine« broj 41/01. – pročišćeni tekst).

4. ČINJENICE VAŽNE ZA USTAVNOSUDSKI POSTUPAK

Ustavni sud je u postupku pokrenutom ustavnom tužbom, na temelju navoda ustavne tužbe, uvida u spis Županijskog suda u Šibeniku broj: Kzp-1/08, utvrdio pravno relevantne činjenice za odlučivanje o povredi ustavnog prava podnositeljice, zajamčenog člankom 29. stavkom 1. Ustava Republike Hrvatske.

Na temelju odredbe članka 27. Zakona o sudovima (»Narodne novine« broj 150/05. i 16/07.) podnositeljica je 10. siječnja 2008. podnijela Županijskom sudu u Šibeniku zahtjev za zaštitu prava na suđenje u razumnom roku u kaznenom postupku koji se vodi pred Općinskim sudom u Šibeniku pod brojem: K-204/04, protiv okrivljenika N. M.

Odlučujući o zahtjevu podnositeljice Županijski sud u Šibeniku utvrdio je da podnositeljica u kaznenom postupku (koji se vodi pred Općinskim sudom u Šibeniku pod brojem: K-204/04), za koji traži donošenje odluke u određenom roku, nije postavila imovinsko-pravni zahtjev, te je odbio njezin zahtjev kao neosnovan, jer se u konkretnom predmetu nije odlučivalo o njezinom pravu i obvezama, a niti optužbi zbog kažnjivog djela.

Vrhovni sud Republike Hrvatske odbio je žalbu podnositeljice kao neosnovanu, prihvativši stajalište suda prvog stupnja da podnositeljica nema pravo na podnošenje zahtjeva za zaštitu prava na suđenje u razumnom roku, jer postupajući u svojstvu oštećenice kao tužiteljice u kaznenom postupku nije postavila imovinskopravni zahtjev.

5. PRAVO VAŽNO ZA USTAVNOSUDSKI POSTUPAK

Mjerodavno pravo sadržano je u odredbama članka 29. stavka 1. Ustava, članka 62. stavka 1. i članka 64. Ustavnog zakona, članka 6. Europske konvencije o ljudskim pravima, te članka 27. stavaka 1. i 2. Zakona o sudovima.

Ustavna tužba je osnovana.

6. Stajalište redovnih sudova da podnositeljica nema pravo na zahtjev za zaštitu prava na suđenje u razumnom roku, jer unatoč statusu oštećenice, kao tužiteljice u kaznenom postupku, nije u istom postavila imovinskopravni zahtjev, što u smislu članka 27. stavka 1. Zakona o sudovima predstavlja smetnju da se u konkretnom predmetu odlučuje o nekom njezinom pravu ili obvezi predstavlja pravno stajalište koje je sve do donošenja odluke broj: U-IIIVs-3511/2006 od 22. listopada 2008. zastupao i Ustavni sud (»Narodne novine« broj 131/08.).

Ustavna tužba podnositeljice i njezini razlozi, te postupak koji joj je prethodio i rješenja koja su u tom postupku donesena, istovjetni su kao u predmetu ovog Suda broj: U-IIIVs-3511/2006, u kojemu je Ustavni sud, odlukom broj: U-IIIVs-3511/2006 od 22. listopada 2008. (»Narodne novine« broj 131/08., www.usud.hr), usvojio ustavnu tužbu, ukinuo osporena rješenja i predmet vratio na ponovni postupak.

Utvrdivši da je u konkretnom slučaju riječ o istovjetnoj pravnoj stvari kao i u odluci broj: U-IIIVs-3511/2006 od 22. listopada 2008., Ustavni sud ocijenio je ustavnu tužbu podnositeljice osnovanom iz razloga koji su istovjetni razlozima navedenim u obrazloženju te odluke.

Stoga Ustavni sud upućuje na obrazloženje svoje odluke broj: U-IIIVs-3511/2006 od 22. listopada 2008.

7. Slijedom navedenog, na temelju odredaba članaka 73. i 76. stavaka 1. i 2. Ustavnog zakona, donesena je odluka kao u točkama I. i II. izreke, a na temelju odredaba članka 31. stavaka 4. i 5. Ustavnog zakona, donesena je odluka kao u točki III. izreke.

8. Objava odluke (točka IV. izreke) temelji se na odredbama članka 29. Ustavnog zakona.

9. Predsjednik Županijskog suda u Šibeniku dužan je dostaviti Ustavnom sudu pisanu obavijest o datumima donošenja i otpreme rješenja u roku osam (8) dana od dana njegove otpreme, a najkasnije osam (8) dana od isteka roka određenog u točki III. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIVs-3623/2008

Zagreb, 26. studenoga 2008.

USTAVNI SUD REPUBLIKE HRVATSKE

Predsjednik Vijeća
dr. sc. Aldo Radolović, v. r.

Odluka, NN 151/2008-4138